Grupp ta' arkeologi ta' taħt il-baħar mill-Grecja u l-Amerika, ħabbru s-sejba inkredibbli ta' 22 għarqa ta' bastimenti antiki, ilkoll madwar Fourni, arċipelagu Grieg żgħir. Is-sejba saret f'nofs dak li fil-passat kien il-kanal ewlieni għall-bastimenti u r-rotta għall-kummerċ bejn il-Greċja, Ċipru u l-Eġittu. L-għerqiet imorru lura għal bejn is-sena 700 qabel Kristu u s-seklu 16. L-aktar sejba importanti saret f'post 17-il mil bogħod, imferrxa madwar it-13-il gżira li jiffurmaw l-arċipelagu, in-naħa tal-Lvant fil-baħar Eġew. Peter Campbell, mill-Università ta' Southampton u ko-direttur tal-Fundazzjoni Nawtika RPM qal li fi 13-il jum biss, qabżu kull stennija u żiedu 12 fil-mija mat-total ta' bastimenti antiki fl-ibħra territorjali Griegi, li kienu diġà jafu bihom. Il-kummerċ bil-bastimenti li jaqsmu bejn il-Greċja u l-Asja minuri kien ikollhom ibaħħru minn hemm u kultant kienu jfittxu kenn fir-reġjun kollu blat. Il-qagħda ta' Fourni bejn iż-żewġ gżejjer ta' Samos u Ikarja jafu wasslu biex l-istess post iservi ta' ċimiterju għall-bastimenti mgħarrqin. Peter Campbell żied jgħid: "Ikarja u l-kosta fil-punent a' Samos la għandhom portijiet u lanqas fejn jankraw il-bastimenti; għalhekk Fourni kien l-aktar post żgur fejn setgħu jirmiġġjaw." Is-sejba saret mill-grupp ta' arkeologi mill-Eforat Grieg tal-Antikità ta' taħt il-Baħar u l-Fondazzjoni Nawtika RPM, li ħadmu ma' għaddasa u sajjieda lokali. George Koutsouflakis, direttur Grieq qal: "Fl-aqwa każi, f'tiftix tipiku nillokaw erbgħa sa ħames għarqiet ta' bastiment kull staġun. Stennejna staġun ta' suċċess, iżda ħadd ma kien imħejji għal dan. Litteralment, il-bastimenti mgħarrqa nstabu kullimkien." L-oġġetti misjuba f'dawn il-bastimenti inkludew ġarar u amfori li huma xhieda tar-relazzjonijiet kummerċjali bejn Ċipru, il-Levant, il-Greċja u l-Eġittu.
Sejbiet taħt il-baħar